DA Den Europæiske Unions Tidende CE 78/350

(2004/C 78 E/0368)

SKRIFTLIG FORESPØRGSEL E-3647/02

af Hanja Maij-Weggen (PPE-DE) til Kommissionen

(17. december 2002)

Om: UPDF-fanger i Uganda

Kommissionen ved, at menneskerettighedssituationen i Uganda er foruroligende.

Ved Kommissionen, at UPDF (Uganda People's Defence Forces) har holdt 21 personer, der deltog i en oppositionskandidats valgkampagne ved lokalvalgene i Gulu, fængslet i Gulu siden marts 2002?

Ved Kommissionen, at UPDF den 1. september myrdede en af disse personer, Peter Oloya?

Er Kommissionen rede til at træde i aktion og lægge pres på myndighederne for at tilvejebringe en strukturel forbedring af menneskerettighedssituationen?

Svar afgivet på Kommissionens vegne af Poul Nielson

(3. marts 2003)

EU har i de senere år været involveret i en stærk politisk dialog med regeringen i Uganda, hvor både respekten for menneskerettigheder og demokratiseringsprocessen har været højt prioriteret. Dialogen føres inden for rammerne af Cotonou-aftalen, hvor respekten for menneskerettigheder, demokrati, retsstatsprincippet og god regeringsførelse er væsentlige elementer.

Inden for rammerne af 8. Europæiske Udviklingsfond (EUF) finansierer Kommissionen desuden et program på 5 mio. EUR til støtte for retsstatsprincippet, god regeringsførelse og menneskerettigheder, som blev lanceret i juli 2001. Blandt komponenterne i dette program indgår støtte til menneskerettighedskommissionen i Uganda for at sikre en mere omfattende overvågning og analyse af menneskerettighedssituationen i landet, støtte til civilsamfundsorganisationerne for at øge kravene om respekten for menneskerettighederne og retsstaten, støtte til undervisningsaktioner i samfundskundskab, støtte til samfundstjeneste som alternativ til fængselsstraf via »National Community Service«, styrkelse af parlamentets rolle samt støtte til amnestikommissionen til gennemførelsen af loven om amnesti.

Under 9. EUF vil der blive tildelt ca. 18 mio. EUR til støtte for kapacitetsopbygning til god regeringsførelse. Der vil blive gennemført to specifikke programmer: et til støtte for en decentraliseringspolitik og et andet til støtte for demokratiseringsprocessen og udvikling af en reel menneskerettighedskultur. I et separat program vil EU yde støtte til kapacitetsopbygning hos ikke-statslige aktører.

Hvad angår det specifikke spørgsmål om situationen for de fanger, der tilbageholdes af UPDF, har Ugandas menneskerettighedskommission meddelt Kommissionen, at fangerne nu er overflyttet til regeringsfængslet »Kigo« på Entebbe Road i Kampala. Fangerne har to gange modtaget besøg af Ugandas menneskerettighedskommission, som oplyser, at nogle af fangerne har anmodet om amnesti, mens andre har bedt om at få fremskyndet deres retssag. Efter forlydende er der endnu ikke rejst nogen formel anklage.

Kommissionen og de medlemsstater, der er repræsenteret i Uganda, overvåger situationen nøje og noterer med tilfredshed, at fangerne nu behandles i overensstemmelse med de almindelige retsprocedurer efter at være blevet overført fra militærets varetægt.

Med hensyn til en af fangernes død i fængslet har Kommissionen fået oplyst, at et medlem af Ugandas parlament på familiens vegne har indgivet en klage for domstolene. Man afventer nu, hvordan denne klage vil blive fuldt op.